चेन्नाई आईपीएल फाइनलमा
दक्षिण अफ्रिकाका फाफ डु प्लेसिसको नटआउट ६७ रनसँगै चेन्नाई सुपर किंग्सले सनराइजर्स हैदराबादलाई २ विकेटले पराजित गर्दै इन्डियन प्रिमियर लिग (आईपीएल) को फाइनलमा स्थान बनाएको छ ।
मुम्बई — दक्षिण अफ्रिकाका फाफ डु प्लेसिसको नटआउट ६७ रनसँगै चेन्नाई सुपर किंग्सले सनराइजर्स हैदराबादलाई २ विकेटले पराजित गर्दै इन्डियन प्रिमियर लिग (आईपीएल) को फाइनलमा स्थान बनाएको छ ।मंगलबार हैदराबादले प्रस्तुत गरेको १ सय ४० रनको लक्ष्य अन्तिम ओभरमा भेट्दै चेन्नाई सातौंपल्ट फाइनल पुगेको हो ।एकसमय ६२–६ को अवस्थामा पुगेको चेन्नाईलाई डु प्लेसिसले ४२ बलको उत्कृष्ट इनिङ्स खेल्दै जितसम्म डोर्‍याएका थिए । उनले ५ चौका र ४ छक्का प्रहार गरे । उनलाई ५ बलमा १५ रन जोडेका शार्दुल ठाकुरले बलियो साथ दिए । नवौं विकेटका लागि ठाकुर र डु प्लेसिसले नटआउट २७ रनको साझेदारी गरेका थिए ।त्यसअघि हैदराबादले २० ओभरमा ७ विकेट गुमाउँदै १ सय ३९ रनको योगफल खडा गरेको थियो । एकसमय कम योगफलमा समेटिने सम्भावना देखिएको हैदराबादलाई कार्लोस ब्रेथवेटले २९ बलमा नटआउट ४३ रन जोडेर उकासेका थिए । कप्तान केन विलियम्सनले १५ बलमा २४ रन जोडे ।आईपीएलको फाइनल २७ मेमा मुम्बईको वाङखडे मैदानमा हुनेछ ।